VENDIM
Nr. 102, datë 28.2.2022

PËR LICENCIMIN PËR HERË TË PARË TË SHOQËRISË 
UJËSJELLËS-KANALIZIME KAMZË SHA

Në mbështetje të neneve 13, 14, 15, 16 dhe 17, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar (ligji nr. 8102); VKM-së nr. 958, datë 6.5.2009, “Për miratimin e kategorive të licencimit dhe të procedurave për aplikim për licence”(VKM nr. 958), si dhe vendimit të Komisionit Kombëtar Rregullator nr. 29, datë 8.12.2009, “Për procedurat e dhënies dhe rinovimit të licencave profesionale për subjektet juridike e fizike, që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, të ndryshuar (Rregullore e Licencimit), 

KOMISIONI KOMBËTAR RREGULLATOR,

në mbledhjen e datës 28.2.2022 pasi shqyrtoi çështjen me objekt “Mbi miratimin e vendimit ‘Për licencimin për herë të parë të shoqërisë Ujësjellës-Kanalizime Kamzë sh.a.”, 

VËREN SE:

1. Shoqëria Ujësjellës-Kanalizime Kamzë (UK Kamzë), me shkresën nr. 6 prot., datë 5.1.2022, ka paraqitur pranë Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura (ERRU) kërkesën për licencim për herë të parë. 
2. Komisioni Kombëtar Rregullator (KKRR) e gjeti paraqitjen e kërkesës për licencim për herë të parë të UK Kamzë në konformitet me kriteret dhe procedurën e parashikuar në VKM-në nr. 958 dhe Rregulloren e Licencimit, si dhe në zbatim të parashikimeve të VKM-së nr. 63, datë 27.1.2016, “Për riorganizimin e operatorëve, që ofrojnë shërbimin e furnizimit me ujë të pijshëm, grumbullimin, largimin dhe trajtimin e ujërave të ndotura” (VKM nr. 63).
3. Referuar kërkesës dhe dokumentacionit shoqërues, rezulton:
a) Shoqëria Ujësjellës-Kanalizime Kamzë sh.a. (NUIS L72320034A) është themeluar me statut nga Bashkia Kamzë më 13.11.2017 dhe është regjistruar në Qendrën Kombëtare të Biznesit (QKB) më datë 13.11.2017, me aksionarë të vetëm Bashkinë Kamzë; 
b) Shoqëria UK Kamzë aplikon për licencim për herë të parë si shoqëri e re, për shërbimin e furnizimit me ujë dhe largimit të ujërave të ndotura, e shkëputur nga UK Tiranë, në të cilën ka pasur 14.6 % aksione.
c) Drejtues teknik i shoqërisë z. Jurgen Ocelli është diplomuar në “Universitetin Politeknik Tiranë”, në degën hidroteknikë në vitin 2009;
d) Shoqëria UK Kamzë ofron shërbimin e furnizimit me ujë dhe largimit të ujërave të ndotura për 99 882 banorë të Bashkisë Kamzë.
4. ERRU-ja, në vlerësimin e kërkesës për licencim për herë të parë, ka marrë në konsideratë përmbushjen nga ana e UK Kamzë, të:
a) Kërkesave të ligjit nr. 8102, si dhe kuadrit rregullator në fuqi, në mënyrë të veçantë plotësimin e kushteve si aftësi tekniko-profesionale, aftësi financiare të nevojshme për të përmbushur funksionet dhe për të plotësuar kushtet e licencës, përvojën në sektorin e ujësjellësve dhe kanalizimeve të mjaftueshme për të marrë përsipër detyrimet që ka licenca, si dhe mbrojtjen e interesave të konsumatorëve, në lidhje me cilësinë, eficiencën, vazhdueshmërinë dhe garancinë e shërbimit;

b) Kërkesave të ligjit nr. 9121, datë 28.7.2003, “Për mbrojtjen e konkurrencës”, të ndryshuar, (ligji nr. 9121), për moslejimin e abuzimit me pozitën dominuese në treg të ndërmarrjes, veçanërisht në lidhje me kufizimin e tregjeve.
Për gjithë sa më sipër, Komisioni Kombëtar Rregullator, pasi arriti në përfundimin se kërkesa e UK Kamzë është e bazuar ligjërisht dhe plotëson kërkesat ligjore të parashikuara në kuadrin rregullator në fuqi,

VENDOSI:

1. Licencimin e shoqërisë Ujësjellës-Kanalizime Kamzë sh.a. me (NUIS L72320034A), në kategoritë: 
a) Kategoria A – Për grumbullimin dhe shpërndarjen e ujit për konsum publik;
b) Kategoria C – Për largimin e ujërave të ndotura; 
2. Shoqëria Ujësjellës-Kanalizime Kamzë sh.a. autorizohet të kryejë veprimtaritë e licencuara, me:
a) Drejtues ligjor – Gentjan Murataj; 
b) Drejtues teknik – Jurgen Ocelli.
3. Zona e shërbimit të shoqërisë Ujësjellës-Kanalizime Kamzë sh.a. është Bashkia Kamzë.
4. Kjo licencë është e vlefshme për një periudhë 4-vjeçare.
5. Drejtuesi ligjor i shoqërisë Ujësjellës-Kanalizime Kamzë sh.a. detyrohet të nënshkruajë Kushtet e Licencës brenda 10 ditëve nga data e njoftimit. 
6. Ngarkohet Drejtoria Tekniko-Ekonomike të njoftojë shoqërinë Ujësjellës-Kanalizime Kamzë sh.a. për marrjen e këtij vendimi.

